b'\n_START_ARTICLE_\nComuna Gr\xc4\x83di\xc8\x99tea, Ilfov\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen partea de nord-est a jude\xc8\x9bului, la limita cu jude\xc8\x9bul Ialomi\xc8\x9ba, pe malul r\xc3\xa2ului Vl\xc4\x83sia, \xc3\xaen zona unde acesta are confluen\xc8\x9ba cu r\xc3\xa2ul Cociovali\xc8\x99tea \xc8\x99i formeaz\xc4\x83 lacul C\xc4\x83ld\xc4\x83ru\xc8\x99ani. Prin comun\xc4\x83 trece \xc8\x99oseaua jude\xc8\x9bean\xc4\x83 DJ101, care o leag\xc4\x83 spre est \xc3\xaen jude\xc8\x9bul Ialomi\xc8\x9ba de Fierbin\xc8\x9bi-T\xc3\xa2rg, Dridu \xc8\x99i Jilavele (unde se termin\xc4\x83 \xc3\xaen DN1D; \xc8\x99i spre vest de Moara Vl\xc4\x83siei, Balote\xc8\x99ti (unde se intersecteaz\xc4\x83 cu DN1), Corbeanca \xc8\x99i Buftea (unde se termin\xc4\x83 \xc3\xaen DN1A)._NEWLINE_Prin comun\xc4\x83 trece \xc8\x99i calea ferat\xc4\x83 Bucure\xc8\x99ti\xe2\x80\x93Urziceni, pe care este deservit\xc4\x83 de halta de mi\xc8\x99care Greci.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Gr\xc4\x83di\xc8\x99tea se ridic\xc4\x83 la 3.268 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.930\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (95,99%), cu o minoritate de romi (1,01%). Pentru 2,97% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,59%). Pentru 3,03% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna purta numele de Greci-Gr\xc4\x83di\xc8\x99tea, f\xc4\x83cea parte din plasa Mosti\xc8\x99tea a jude\xc8\x9bului Ilfov \xc8\x99i era format\xc4\x83 din satele Grecii de Sus, M\xc4\x83xineni \xc8\x99i Gr\xc4\x83di\xc8\x99tea, totaliz\xc3\xa2nd circa 1000 de locuitori. \xc3\x8en comun\xc4\x83 func\xc8\x9bionau dou\xc4\x83 biserici\xc2\xa0\xe2\x80\x94 una din 1845 \xc8\x99i alta foarte veche, care p\xc4\x83stra morminte ctitorice\xc8\x99ti datate 1548 \xc8\x99i 1626. \xc3\x8en 1925, comuna este atestat\xc4\x83 cu numele de Greci, ca f\xc4\x83c\xc3\xa2nd parte din plasa Fierbin\xc8\x9bi a aceluia\xc8\x99i jude\xc8\x9b, fiind format\xc4\x83 din satele Gr\xc4\x83di\xc8\x99tea, Grecii de Jos, Grecii de Mijloc, Grecii de Sus, Balamuci \xc8\x99i M\xc4\x83xineni._NEWLINE_\xc3\x8en 1950, comuna a fost inclus\xc4\x83 \xc3\xaen raionul C\xc4\x83ciula\xc8\x9bi \xc8\x99i apoi (dup\xc4\x83 1960) \xc3\xaen raionul Urziceni din regiunea Bucure\xc8\x99ti. \xc3\x8en 1968, la reorganizarea administrativ\xc4\x83, a devenit parte din jude\xc8\x9bul Ilfov, satele ei fiind \xc8\x99i ele comasate p\xc3\xa2n\xc4\x83 la structura actual\xc4\x83. Astfel, satul Grecii de Mijloc a fost inclus \xc3\xaen satul Sitaru, iar satele M\xc4\x83xineni \xc8\x99i Grecii de Sus au fost incluse \xc3\xaen satul Gr\xc4\x83di\xc8\x99tea. \xc3\x8en 1981, la o nou\xc4\x83 reorganizare administrativ\xc4\x83, comuna a devenit pentru c\xc3\xa2teva luni parte din jude\xc8\x9bul Ialomi\xc8\x9ba, pentru ca \xc3\xaen toamna aceluia\xc8\x99i an s\xc4\x83 fie transferat\xc4\x83 la Sectorul Agricol Ilfov din subordinea municipiului Bucure\xc8\x99ti, sector devenit \xc3\xaen 1998 jude\xc8\x9bul Ilfov.\n_START_SECTION_\nMonumente istorice\n_START_PARAGRAPH_\nCinci obiective din comuna Gr\xc4\x83di\xc8\x99tea sunt incluse \xc3\xaen lista monumentelor istorice din jude\xc8\x9bul Ilfov, ca monumente de interes local. Trei dintre acestea sunt situri arheologice\xc2\xa0\xe2\x80\x94 situl de \xe2\x80\x9ela Ceair\xe2\x80\x9d, ce cuprinde o a\xc8\x99ezare din Epoca Bronzului apar\xc8\x9bin\xc3\xa2nd culturilor Glina \xc8\x99i Tei \xc8\x99i una din secolele al II-lea\xe2\x80\x93I \xc3\xae.e.n.; situl de pe malul sudic al lacului C\xc4\x83ld\xc4\x83ru\xc8\x99ani, \xc3\xaen zona conacului Hagi Tudorache \xc8\x99i a bisericii Sf\xc3\xa2nta Vineri, ce cuprinde a\xc8\x99ez\xc4\x83ri din Epoca Bronzului, secolele al V-lea&al VI-lea e.n. \xc8\x99i secolele al XVI-lea\xe2\x80\x93al XVIII-lea; \xc8\x99i situl aflat la nord-est de prim\xc4\x83rie, ce cuprinde o a\xc8\x99ezare geto-dacic\xc4\x83 \xc8\x99i una din Epoca Bronzului._NEWLINE_Celelalte dou\xc4\x83 sunt clasificate ca monumente de arhitectur\xc4\x83\xc2\xa0\xe2\x80\x94 biserica \xe2\x80\x9eAdormirea Maicii Domnului\xe2\x80\x9d-M\xc4\x83xineni din satul Gr\xc4\x83di\xc8\x99tea, dat\xc3\xa2nd cel pu\xc8\x9bin din 1547-1657, cu modific\xc4\x83ri efectuate \xc3\xaen 1859; \xc8\x99i biserica cu acela\xc8\x99i hram din satul Sitaru, din zona fostului sat Grecii de Mijloc, dat\xc3\xa2nd din secolul al XVIII-lea.'